ทุนนอกไหลเข้าค่าบาทจ่อแข็งสูงสุดรอบ13ปี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — ค่าบาททดสอบระดับ 31.10 บาท ก่อน ธปท. โดดแทรกแซง
นักค้าเงินจากธนาคารกรุงศรี อยุธยา เปิดเผยว่า ธนาคารแห่งประเทศไทย (ธปท.) ได้เข้ามาดูแลเงินบาทที่แข็งค่าอย่างหนักเมื่อวันที่ 6 ก.ย. โดยปิดตลาดที่ 31.1416 บาทต่อเหรียญสหรัฐ หลังจากเปิดตลาดที่ 31.1213 บาทต่อเหรียญสหรัฐ ก่อนจะแข็งค่าไปอยู่ที่ 31.10 บาทต่อเหรียญสหรัฐ ซึ่งเป็นระดับที่เกือบแข็งค่าสุดในรอบ 13 ปี เนื่องจากเงินทุนต่างชาติไหลเข้ามาในตลาดหุ้น ทำให้ดัชนีขึ้นกว่า 10 จุด 
นักค้าเงินจากธนาคารกสิกรไทย เปิดเผยว่า เงินบาทขณะนี้แข็งค่าที่สุดในรอบ 30 เดือน แต่ถ้าหลุดที่ระดับ 31.10 บาทต่อเหรียญสหรัฐเมื่อไหร่ จะนับเป็นระดับที่แข็งค่าที่สุดนับตั้งแต่วิกฤตต้มยำกุ้งปี 2540 
นายดุสิต นนทะนาคร ประธานกรรมการหอการค้าไทย และสภาหอการค้าแห่งประเทศไทย เรียกร้องให้ ธปท. ดูแลค่าเงินให้ใกล้ชิดไม่ให้แข็งค่ากว่าเมื่อเทียบกับประเทศเพื่อนบ้าน เพราะจะกระทบขีดความสามารถในการแข่งขัน โดยเงินบาทแข็งค่าเมื่อเทียบกับค่าเงินด่องของเวียดนาม แต่แข็งค่าใกล้เคียงกับค่าเงินของมาเลเซีย ส่วนผู้ส่งออกจะได้รับผลกระทบมากหรือน้อยขึ้นอยู่กับประเภทธุรกิจ ซึ่งผู้ประกอบการรายใหญ่ไม่น่าห่วงเพราะทำธุรกรรมปิดความเสี่ยงค่าเงิน ห่วงแต่ผู้ประกอบการรายย่อย
นายไพบูลย์ กิตติศรีกังวาน ผู้ช่วยผู้ว่าการสายนโยบายการเงิน ธปท. กล่าวว่า ธปท. มีการทำประเมินและติดตามผลค่าเงินบาททั้งในแง่บวกและลบที่จะมีต่อภาวะเสถียรภาพเศรษฐกิจทั้งในระยะสั้นและระยะยาวอย่างต่อเนื่องและใกล้ชิด 
ทั้งนี้ ธปท.จะพิจารณาปัจจัยรอบด้านโดยจะไม่ดูเพียงด้านใดด้านหนึ่ง แต่จะให้น้ำหนักดูแลเสถียรภาพเศรษฐกิจในระยะสั้นและระยะยาวว่ายังสามารถขยายตัวได้ต่อเนื่องหรือไม่ เพื่อนำไปปรับปรุงและรับสถานการณ์ที่อาจจะเกิดขึ้น